ILM ส่งซิกผลงาน Q2 สดใส เน้นคุมต้นทุน-ปรับราคาสินค้า ดันยอดขายปีนี้โตเกิน 10%
ILM ส่งซิกไตรมาส 2/65 โตต่อเนื่อง เน้นปรับราคาขายเพิ่มตามต้นทุน ดันยอดขายปี 65 โต 2 หลัก เตรียมเปิดแผน INDEX LIVING MALL ช่วงไตรมาส 4/65
ILM ส่งซิกไตรมาส 2/65 โตต่อเนื่อง เน้นปรับราคาขายเพิ่มตามต้นทุน ดันยอดขายปี 65 โต 2 หลัก เตรียมเปิดแผน INDEX LIVING MALL ช่วงไตรมาส 4/65
24 พ.ค. 2565

นางกนกวรรณรัตน์ ศรีมณีศิริ รองกรรมการผู้จัดการอาวุโส สายบัญชีและการเงิน และเลขานุการ บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM เปิดเผยว่าแนวโน้มยอดขายจากสาขาเดิม (SSSG) ในช่วงไตรมาส 2/2565 คาดว่าจะสูงกว่าไตรมาส 1/2565 ที่ SSSG เติบโต 11% หลังจากที่ในช่วงเดือนเมษายน-ปลายเดือนพฤษภาคมนี้ SSSG เติบโตไปแล้วมากกว่า 11% จากการที่คนเริ่มกลับเข้ามาซื้อสินค้าเฟอร์นิเจอร์และของตกแต่งบ้านในสาขาของบริษัทมากขึ้นกว่าในช่วงไตรมาส 1/2565
ทั้งนี้ จึงเป็นปัจจัยที่ทำให้ยอดขายในช่วงไตรมาส 2/2565 จะสูงกว่าไตรมาส 1/2565 และยังมองว่ามีแนวโน้มยอดขายจะทยอยเพิ่มขึ้นอย่างต่อเนื่องในช่วงครึ่งปีหลังนี้ ทำให้ยอดขายทั้งปี 2565 เป็นไปตามเป้าหมายที่ตั้งไว้เติบโตในระดับตัวเลข 2 หลัก
อย่างไรก็ตามในปัจจุบันที่มีปัญหาราคาต้นทุนสินค้าที่ปรับเพิ่มขึ้นจากปัญหาการขาดแคลนซัพพลายเชนที่เกิดขึ้น ทำให้ราคาสินค้าที่บริษัทนำมาจำหน่ายปรับตัวสูงขึ้น โดยเฉพาะสินค้าที่มีส่วนประกอบของไม้ Partition Board ที่ราคาต้นทุนปรับตัวสูงขึ้นค่อนข้างมาก แต่ในช่วงที่ผ่านมาบริษัทยังไม่มีการปรับราคาขาย แต่บริษัทจะมีการทยอยปรับราคาขายสินค้าบางรายการในช่วงปลายเดือนพฤษภาคมนี้เป็นต้นไป เพื่อช่วยชดเชยกับต้นทุนที่ปรับเพิ่มขึ้น และทำให้บริษัทยังรักษาอัตรากำไรขั้นต้นในอยู่ในระดับที่ดี
โดยผลขอการทยอยปรับราคาขายสินค้าบางรายการตามต้นทุนที่ปรับตัวสูงขึ้นคาดว่าจะเห็นผลบวกต่ออัตรากำไรขั้นต้นของบริษัทในช่วงไตรมาส 3/2565 เป็นต้นไป ซึ่งคาดว่าจะทำให้อัตรากำไรขั้นต้นของบริษัทในช่วงไตรมาส 3/2565 จะสูงกว่าไตรมาส 1/2565 ที่ 45.8% แต่ในช่วงไตรมาส 2/2565 จะยังไม่เห็นผลของปรับราคาขายสินค้ากับอัตรากำไรขั้นต้น เพราะเป็นช่วงที่เริ่มทยอยปรับราคาขาย ทำให้อัตรากำไรขั้นต้นในช่วงไตรมาส 2/2565 จะยังทรงตัวจากไตรมาสแรกที่ผ่านมา
ด้านการเปิดสาขาใหม่ของบริษัทที่เตรียมแผนจะเปิด INDEX LIVING MALL สาขาลาดกระบัง คาดว่าจะเปิดให้บริการได้ในช่วงไตรมาส 4/2565 และยังมีแผนที่จะพัฒนาคอมมูนิตี้มอลล์ในทำเลกรุงเทพกรีฑา เพื่อพัฒนาเป็นโครงการ Little Walk พื้นที่ 4,000 ตารางเมตร คาดว่าจะเปิดให้บริการได้ในปี 2566 ซึ่งจะเป็นโครงการใหม่ที่เข้ามาเสริมพอร์ตรายได้ประจำให้กับบริษัทในอนาคต